ZAGREB » Milan Bandić i njegovi najvažniji ljudi već pet godina nisu u SDP-u, ali ta je stranka još na sudu zbog ozbiljnih dugova zaostalih od Bandića, a koje oni ne priznaju. Riječ je o šest milijuna kuna iz Bandićeve izborne kampanje 2009. godine, kad je bio SDP-ov kandidat za gradonačelnika. Televizija Sljeme tuži SDP zato što im ne žele podmiriti spomenutu sumu, koju je ta tvrtka dala za kupnju medijskog prostora za potrebe Bandićeve kampanje.

SDP, pak, negira tu novčanu obvezu i tvrde da ju je na stranku, bez znanja vodstva, svojim potpisom neovlašteno preuzela Jelena Pavičić Vukičević, koja je vodila Badnićevu kampanju. SDP-ovci to argumentiraju činjenicom da je prema statutu SDP-a isključivo poslovni direktor stranke zadužen za ovakve financijske transakcije.

A kako je uopće nastao ovaj dug? U pitanju je prilično zamršen slučaj. Naime, Bandićev tim je Advans, zagrebačku agenciju za oglašavanje, ovlastio za kupnju prostora na tri nacionalne televizije, HTV, Nova Tv i RTL, kao i u ostalim elektronskim medijima u Zagrebu. Međutim, Advans nije isplatio SDP, odnosno njihova gradska organizacija, nego Televizija Sljeme d.o.o. Nismo uspjeli doznati zašto, jer nitko iz te tvrtke nije htio razgovarati s nama. Televiziju Sljeme osnovali su 2004. godine Branko Kuzele i firme D.D. produkcija, Eldra d.o.o., Samoborka Split d.o.o. i Damamir d.o.o. Već u vrijeme izborne kampanje 2009. ova televizija emitirala je pod imenom Z1, a mijenjala se i vlasnička struktura. U jednom od iskaza uskočkim istražiteljima, bivši šef Carine Mladen Barišić pričao je i Z1 televiziji.

Posrijedi je bio, kako je objasnio Barišić, dogovor između Ive Sanadera i Milana Bandića »u vezi korištenja televizije Z1« iz 2007. godine. »Njihov je dogovor bio takav da se HDZ-u omogući 50 posto prava na televiziju Z1 i to je realizirano na način da je HDZ osnovao društvo Sljeme produkcija, preko kojeg je upravljalo televizijom Z1 u omjeru 50 posto. Nevenka Jurak je ispred Fimi Medie sklopila ugovor s društvom Sljeme produkcija o ekskluzivnom pravu oglašavanja na televiziji Z1«, ispričao je svojedobno Barišić. Otkrio je i da je njegov zadatak bio predsjednicima uprava javnih poduzeća naložiti da novac za oglašavanje preusmjere prema televiziji Z1.

Od svih involviranih u ovaj političko-financijski slučaj jedino je Boris Malešević, direktor agencije Designsystem, pristao pojasniti svoju ulogu. – Naša agencija je kreirala tu Bandićevu kampanju, a Advans je kupovao medijski prostor. Znam da su tražili da im se to odmah plati i uskočila je Televizija Sljeme. Koji je tu bio njihov interes, ne znam. Ali, znam da je Designsystem bio tek posrednik, transmisija, nismo zaradili niti lipe. Potpisao sam tu cesiju, ali ne znam detalje o tome što se kasnije događalo i zbog čega SDP to odbija platiti, rekao nam je Malešević. A Bandić sve ove godine nije skrivao svoju naklonost prema Televiziji Sljeme odnosno Z1. On je odabranim medijima dijelio sredstva, a Z1 je pri toj podjeli uvijek u prvom redu. I ove im je godine Bandić darovao 2,07 milijuna kuna, a mediji su zabilježili da je to već četvrtu godinu zaredom što upravo Z1 dobiva najveći novčani iznos. U četiri godine Bandić je televiziji Z1 donirao ukupno deset milijuna kuna. Na taj im je način sigurno ublažio gubitak koji im je prouzročio SDP, izbjegavajući platiti šest milijuna kuna što su ih dali za Bandića.

Početkom prošle godine Dijana Čuljak je preuzela proizvodnju programa za Z1 i tada je Bandićev intimus, aktualni šef Zagrebačkog Holdinga Slobodan Ljubičić Kikaš, izjavio da »nije pristojno pitati tko su vlasnici Z1«, ali je konstatirao da on osobno više nije formalni vlasnik. To bi moglo sugerirati da je 2009. bio vlasnik Z1 odnosno Televizije Sljeme, pa je možda to razlog zašto je ta tvrtka platila Bandićevo medijsko oglašavanje. Uglavnom, 15. lipnja 2009. Bandić je Gradskom izbornom povjerenstvu podnio završno izvješće o »izvorima i visini sredstava za izbornu promidžbu«.

U tom dokumentu piše da je Bandić prikupio ukupno dva milijuna i 700 tisuća kuna, od čega mu je SDP uplatio milijun i 700 tisuća kuna. No, 29. lipnja u SDP stižu papiri temeljem kojih bi Televiziji Sljeme morali platiti nešto preko šest milijuna kuna. Za milijun i 746 tisuća kuna Televizija Sljeme sama im je poslala račun za »emitiranje promidžbe u drugom medijima«, koji uključuje i 41 tisuću kuna za njihovu uslugu posredovanja, tri posto.

Ugovor o cesiji

Druga, puno veća cifra, četiri milijuna i 356 tisuća kuna, SDP je zapala jer ju je potpisala Jelena Pavičić Vukičević. Istog 29. lipnja sklopljen je ugovor o cesiji između agencije Designsystem, Televizije Sljeme i SDP Hrvatska – Gradski odbor Zagreb. Tim je ugovorom Designsystem svoja potraživanje prema SDP-u, tih četiri milijuna i 356 tisuća kuna, prenio na Televiziju Sljeme. Od tada Televizija Sljeme nastoji izvući iz SDP-a šest milijuna kuna, što su ih platili za Bandića, ali bez uspjeha. U više navrata su im slali požurnice uz podsjećanje na dug. Krajem 2013. pokušali su ih ovršiti, što je sud odbio, potom su ih tužili i u tijeku je građanska parnica u kojoj je zadnje ročište bilo u svibnju ove godine. Obrana SDP-a je da niti narudžbenice za medijsko oglašavanje, niti ugovor o cesiji nije potpisala ovlaštena osoba, dakle niti predsjednik stranke niti poslovni direktor, te da zato ne priznaju bilo kakav dug prema Televiziji Sljeme. Jelana Pavičić Vukičević, danas kao članica Bandićeve liste potpredsjednica Gradske skupštine, koja je sve potpisivala, rekla nam je tek da je primila poziv za sud u svojstvo svjedoka, a da sve ostalo za nju predstavlja »prvu informaciju i neugodno iznenađenje«.